Huiswerkers deur hond aangevalArgieffoto: Netcare 911. Twee huiswerkers is glo Maandagoggend deur ŉ hond in Mooikloof, in die ooste van Pretoria, aangeval. Volgens Chris Botha, woordvoerder van Netcare 911, het die voorval omstreeks 11:00 plaasgevind. “Dit is nog nie duidelik waarom die hond, ŉ Amerikaanse veghond, die vroue aangeval het nie. Een van die vroue was in ŉ ernstige toestand toe paramedici daar opdaag en die ander het ŉ bytwond aan haar hand opgedoen,” het Botha gesê. Die vrou wat ernstig beseer is, is op die toneel gestabiliseer, waarna albei vroue na ŉ nabygeleë hospitaal geneem is vir verdere behandeling. Kapt. Marissa van der Merwe, woordvoerder van die Boschkop-polisiestasie, het aan Maroela Media gesê die voorval is nog nie by die polisie aangemeld nie, moontlik omdat die vroue nog in die hospitaal is. Korky Levanon, woordvoerder van die Tshwane-DBV, het aan Maroela Media gesê die DBV is ook nie nou bewus van die voorval nie, maar sal inligting bekend maak as dit aangemeld word.